รัฐมนตรีว่าการกระทรวงคมนาคม ติดตามความคืบหน้าการเตรียมความพร้อมการให้บริการประชาชนท่าอากาศยานนานาชา
วันนี้ (23 ก.ย. 60) ที่ท่าอากาศยานนานาชาติอุดรธานี นายอาคม เติมพิทยาไพสิฐ รัฐมนตรีว่าการกระทรวงคมนาคม เดินทางมาตรวจติดตามความคืบหน้าการดำเนินโครงการ เพื่อรองรับการให้บริการประชาชนของท่าอากาศยานนานาชาติอุดรธานี โดยนายสิธิชัย จินดาหลวง รองผู้ว่าราชการจังหวัดอุดรธานี และเจ้าหน้าที่ผู้เกี่ยวข้องได้เข้าชี้แจงรายงานผลการดำเนินงานและความคืบหน้าของโครงการในจุดต่างๆ ของท่าอากาศยาน ซึ่งในปัจจุบันรองรับเที่ยวบินวันละ 23 เที่ยวบิน ผู้โดยสารมากกว่าวันละ 2,500 คน
 
นายมารุต ยิ่งคงดี รักษาการผู้อำนวยการท่าอากาศยานนานาชาติ อุดรธานี กล่าวว่า ท่าอากาศยานนานาชาติอุดรธานี ได้ทำการปรับปรุงเพื่อเตรียมความพร้อมในการให้บริการประชาชน ในเรื่องของสถานที่จำหน่ายสินค้าในอาคาร สถานที่จอดรถที่เป็นมาตรฐานสามารถรองรับจำนวนรถได้มากขึ้น ปรับปรุงระบบไฟฟ้า ไฟส่องสว่าง ปรับปรุงระบบเครื่องปรับอากาศ ปรับปรุงลานจอดท่าอากาศยาน ปรับปรุงระบบการ Check In จากระบบเดิมให้เป็นระบบ In Line ซึ่งสามารถลดขั้นตอน มีความสะดวก รวดเร็ว ในการให้บริการประชาชนมากขึ้น รวมไปถึงการติดตั้งระบบตรวจอาวุธและวัตถุระเบิด EDS พร้อมสายพานลำเลียงสัมภาระห้องควบคุมและอุปกรณ์ โดยการดำเนินโครงการมีความคืบหน้าไปมาก คาดว่าภายในเดือนตุลาคม 2560 นี้ จะสามารถให้บริการกับประชาชนได้